b'\n_START_ARTICLE_\nZdravko Kravos\n_START_SECTION_\n\xc5\xbdivljenje in delo\n_START_PARAGRAPH_\nRodil se je slovenskim star\xc5\xa1em, kroja\xc4\x8du Miru in gospodinji Mariji Kravos, rojeni Pahor. Osnovno \xc5\xa1olo je obiskoval v rojstnem kraju in eno leto v gori\xc5\xa1kem malem semeni\xc5\xa1\xc4\x8du. Julija 1939 je od\xc5\xa1el v Torino, kjer je vstopil v red maristov (ital. Fratelli Maristi delle Scoule, lat. Institutum Maristarum a Scholis, kratica F.M.S.). Tam je kon\xc4\x8dal klasi\xc4\x8dno gimnazijo z maturo in aprila 1943 opravil noviciat z malimi zaobljubami. Leta 1947 je od\xc5\xa1el v Buenos Aires, kjer je naslednje leto v mestu Lujan v Marijinem sveti\xc5\xa1\xc4\x8du in sede\xc5\xbeu lazaristov in maristov opravil kon\xc4\x8dne zaobljube. V Lujanu se je nau\xc4\x8dil tudi \xc5\xa1pan\xc5\xa1\xc4\x8dine in kon\xc4\x8dal u\xc4\x8ditelji\xc5\xa1\xc4\x8de. Kot u\xc4\x8ditelj je pou\xc4\x8deval na ve\xc4\x8d osnovnih \xc5\xa1olah po Argentini in isto\xc4\x8dasno \xc5\xa1tudiral na Univerzi v Buenos Airesu ter leta 1956 diplomiral iz latin\xc5\xa1\xc4\x8dine in angle\xc5\xa1\xc4\x8dine. Kot srednje\xc5\xa1olski profesor je v letih 1956\xe2\x80\x941971 pou\xc4\x8deval angle\xc5\xa1\xc4\x8dino na srednjih \xc5\xa1olah v mestih Rafaela in Rosario (provinca Santa Fe), ko se je prostovoljno javil za delo v misijonih v Afriki. V srednjih \xc5\xa1olah v Kamerunu je 14 let pou\xc4\x8deval latin\xc5\xa1\xc4\x8dino, angle\xc5\xa1\xc4\x8dino, franco\xc5\xa1\xc4\x8dino, matematiko, telesno vzgojo in lov na ka\xc4\x8de. Pomagal je tudi pri kopanju nad 100 vodnjakov. Poleg tega je bil 10 let prevoznik v zavodu za gobavce. Leta 1984 je od\xc5\xa1el v Zambijo, kjer je v maristi\xc4\x8dni postojanki Chassa nadaljeval delo profesorja na srednji \xc5\xa1oli.'